ยื่นตั้งสมาคมทวงหนี้
ชมรมทวงหนี้ปิ๊งไอเดียตั้งเป็นสมาคม ยกระดับพนักงานทวงหนี้ขึ้นชั้นวิชาชีพ
29 ก.ย. 2558

ชมรมทวงหนี้ปิ๊งไอเดียตั้งเป็นสมาคม ยกระดับพนักงานทวงหนี้ขึ้นชั้นวิชาชีพ
นายประชา ชัยสุวรรณ กรรมการผู้จัดการ บริษัท เชฎฐ์ คอลเลคชั่น แมนเนจเมนท์ ในฐานะประธานชมรมผู้ติดตามหนี้ที่เป็นธรรม เปิดเผยว่า เมื่อเร็วๆ นี้ทางชมรมได้ยื่นขอจัดตั้งเป็นสมาคมผู้บริหารหนี้สถาบัน เพื่อเป็นการยกระดับจากชมรมเป็นสมาคม มีวัตถุ ประสงค์ในการเป็นศูนย์กลางในการให้ความรู้แก่ผู้ประกอบการติดตามหนี้ ให้ปฏิบัติการติดตามหนี้ให้ถูกต้องตาม พ.ร.บ.ทวงถามหนี้ พ.ศ. 2558
ทั้งนี้ กฎหมายทวงหนี้ฉบับใหม่ได้กำหนดให้ผู้ประกอบธุรกิจการติดตามหนี้จะต้องมาขึ้นทะเบียนภายใน 90 วัน หลังจากที่ พ.ร.บ.ทวงหนี้มีผลบังคับใช้ ตั้งแต่วันที่ 2 ก.ย.ที่ผ่านมา หลังจากนั้น เมื่อทุกบริษัทมาขึ้นทะเบียนเรียบร้อยแล้ว และหากได้รับการอนุญาตให้จัดตั้งสมาคมอย่างเป็นทางการ ก็จะมีการเชิญชวนผู้ประกอบการธุรกิจการติดตามหนี้ให้มาเป็นสมาชิก โดยคาดว่าจะมีบริษัทติดตามหนี้หลายพันแห่งมาสมัครเป็นสมาชิก และคาดว่าจะมีพนักงานติดตามหนี้รวมกันประมาณ 1 แสนคน
นอกจากนี้ เมื่อจัดตั้งเป็นสมาคมจะมีแผนจัดอบรมพนักงานให้ดำเนินการติดตามหนี้ให้ถูกต้อง และจะยกระดับให้การติดตามหนี้เป็นวิชาชีพ โดยระยะต่อไปผู้ที่จะติดตามหนี้ได้ต้องผ่านการฝึกอบรมและต้องสอบรับใบอนุญาตในการติดตามหนี้ด้วย
อย่างไรก็ตาม ปัจจุบันชมรมมีบริษัทที่ประกอบธุรกิจติดตามหนี้ส่วนบุคคลอยู่แล้วประมาณ 20 แห่ง คิดเป็นส่วนแบ่งตลาดในการติดตามหนี้ประมาณ 70% ของยอดหนี้รวมทั้งระบบ